Adamova mõis

Adamova mõis (poola keeles Adamowa, läti keeles Adamovas muiža, saksa keeles Adamhof) oli mõis Vitebski kubermangus Režitsa maakonnas Makašēni vallas. Tänapäevase haldusjaotuse järgi asub see koht Lätis Rēzekne piirkonnas Vērēmi vallas Adamovas.

Ajalugu
Mõisa kohta on teateid XVIII sajandi esimesest poolest. Varem kuulus see Kuramaalt pärit Korffide aadlisuguvõsale. 1866. aastal oli mõisa omanik erukindralmajor Peter von Nothaft (1797−1879). XIX sajandil kuulus mõis veel Natalja Sergejevna Žemtšužnikovale (sündinud vürstinna Obolenskaja) (1841−1913), kes oli dekabrist vürst Jevgeni Petrovitš Obolenski vennatütar. 1898. aasta paiku omandas mõisa Vsevolod Aleksandrovitš Karaulov (1851−1908). Võõrandamise ajal kuulus valdus viimase lesele Jelena Nikolajevna Karaulovale (sündinud Durnovo) (u 1854−1923).Vsevolods Karaulovs saidil latgalesdati.du.lv. Vaadatud 19.02.2026.

Mõisaansambel
Häärber
Esimene häärber ehitati Adamovasse juba 1740. aastatel. See oli puidust hoone ja seda nimetati "kollaseks majaks" (dzelteno māju).Rēzeknes rajona vērēmu pagasta teritorijas plānojums. 2006, lk 25 . Uus peahoone valmis 1851. aastal. 1984. aastal see aga lammutati ja selle asemele ehitati koolimaja.Sakk, Ivar. Läti mõisad. Reisijuht. Tallinn: EVG Print, 2006, lk 397.

Kõrvalhooned 
XIX sajandil rajatud mõisaansamblist on säilinud vaid punastest tellistest ehitatud teenijatemaja. See on ühekorruseline historitsistlik ehitis, mida iseloomustab maakivist sokkel. Hoonet kaunistavad eri värvi telliskarniisid.

Mineraalveeallikas
1905. aastal avastati mõisa juurest mineraalvee allikas, mis sai nime püha Helena järgi. Vett hakati müüma mitmel pool maailmas, aastal 1919 rajati aga mõisa juurde sanatoorium, millest kasvas välja hilisem Adamova sanatoorne internaatkool.

Park
Mõisapark pärineb XVIII sajandist ja see on ajaloomälestis.

Viited

Kirjandus
Sakk, Ivar. Läti mõisad. Reisijuht. Tallinn: EVG Print, 2006. Lk 397.

Välislingid

Sissekanne Läti mõisate veebisaidil; fotod (läti keeles)

Kategooria:Latgale
Kategooria:Läti mõisad